Tokarczuk, Handke wen Nobelprys vir letterkunde | Netwerk24
Deur Christiaan Boonzaier 10 Oktober 2019 13:08
Die Nobelprys vir letterkunde is pas aan die Pool Olga Tokarczuk (2018) en die Oostenryker Peter Handke (2019) toegeken.
Olga Tokarczuk. Foto Getty Images
Peter Handke. Foto: Getty Images
Volgens die Sweedse Akademie, wat die Nobelprys vir letterkunde reeds sedert 1901 toeken, is albei skrywers reeds ingelig en sal hulle die oorhandigingseremonie in Desember vanjaar bywoon.
Die toekenning van die 2018-prys is uitgestel weens 'n rits skandale waarby Katarina Frostenson, een van die Sweedse Akademie se 18 paneellede, en haar man, die fotograaf Jean-Claude Arnault, betrek is.
Arnault is aanvanklik van 'n reeks seksuele misdrywe oor 'n tydperk van 20 jaar beskuldig en is volgens The Guardian in Oktober verlede jaar twee jaar tronkstraf opgelê weens verkragting.
Arnault, wat homself as die Sweedse Akademie se nie-amptelike 19de lid beskou het, het ook glo na bewering die name van sewe voormalige wenners, insluitend Harold Pinter in 2005 en Bob Dylan in 2016, uitgelap voordat hulle as die wenners aangekondig is.
Daarby is die egpaar daarvan beskuldig dat hulle die akademie se geld misbruik het, hoewel Frostenson dit steeds ontken.
Die skandale het agt van die 18 paneellede laat spaander, insluitend Frostenson. Met net tien lede oor is die besluit geneem om die aankondiging van die 2018-prys met 'n jaar uit te stel.